ये लोग अपने युवाकाल के दिनों में लगभग एक साथ ही नौकरी में दाखिल हुए थे और प्रेम के मार्ग पर चलते हुए पति-पत्नी बन गये थे। कुछ सालों के बाद पुरुष को यह बात खलने लगी थी, कि स्त्री इतनी जल्दी प्रेमिका की काया से खारिज होकर, पत्नी की घरेलू काया में स्थानांतरित क्यों हो गयी? जबकि उन्माद और स्फुरण, पुरुष में अब भी बचा हुआ था, पर स्त्री आधी घरेलू और आधी दफ़्तरी होकर दो हिस्सों में बंट गयी थी। पुरुष ऐसा करने में स्त्री से पिछड़ गया था, क्योंकि वह अपने को हमेशा ही युवा-उमंगों से लबरेज महसूस करता था। मस्त और फक्कड़ बने रहने के प्रति उसके मन में गहरा अनुराग था। चरित्र का हिस्सा। अक्सर ऐसा होने लगाा था कि वह स्त्री में अपने हिस्से की, एक भरपूर प्रेमिका की तलाश करता, और उसके हाथ कभी एक घरेलू स्त्री लगती तो कभी मात्र एक स्कूल-टीचर। प्रेमिका नदारद रहती। वह स्त्री से अपने लिये एक प्रेमिका की मांग करता और वह बुजुगर्गाना अंदाज में फरमाती कि हम जिंदगी भर लवर्स नहीं बने रह सकते। उसकी एक उम्र होती है। अब दूसरी उम्र आ चुकी है और इस दूसरी उम्र के अपने तकाजे हैं, जिन्हें पूरा करना है।